ใบตองแห้ง: ขึงพืดพฤษภา
27 ปี พฤษภา 35 ญาติวีรชนคงจัดพิธีรำลึกที่อนุสรณ์สถานเหมือนทุกปี มีตัวแทนพรรคการเมือง มีผู้แทนกองทัพ มีผู้แทนรัฐบาล ไปร่วมกันวางพวงมาลา กล่าววาจายกย่องสดุดีขณะที่ญาติผู้เสียชีวิตพฤษภา 53 ทยอยรำลึก 9 ปีข้างถนน โดยสังคมไม่ยอมให้เรียกวีรชน ดีเท่าไหร่ศาลตัดสินว่าไม่ได้ เผาบ้านเผาเมือง ทั้งเด็กหนุ่มอายุ 17 อายุ 14 อาสากู้ภัยที่พยายามเข้าไปช่วยคนถูกยิง ยังไม่ได้รับความยุติธรรม ทั้งที่ศาลไต่สวนว่ากระสุนมาจากทหารพวกเกลียดชังเสื้อแดงเย้ยหยัน นปช.ใกล้อวสาน ต้องย้ายที่ทำการ เพราะหมดท่อน้ำเลี้ยง จะจัดงานรำลึกกันได้อีกกี่ปี 5 ปีมานี้ก็แตกกระสานซ่านเซ็น พวกลี้ภัยยังหาศพไม่เห็นช่างบังเอิญเสียกระไร ที่การเลือกตั้งมาประกาศผล ประกาศตั้ง ส.ว. และจะลงมติเลือกนายกฯ เดือนนี้พอดี เดือนที่ 27 ปีก่อนประชาชนตายเกลื่อน เพราะต่อต้านการสืบทอดอำนาจ เดือนที่ 9 ปีก่อน 99 ศพ สูญเสียจากการทวงอำนาจเลือกรัฐบาล ซึ่งเลือกแล้วโดนยุบพรรคโดนแย่งชิงงูเห่าไปเข้าค่ายทหารจากอดีตที่ใช้วิธีกวาดต้อน ส.ส.มาตั้ง พรรคมาร ครั้งนี้เอาทุกอย่าง ทุกวิธีการ ที่เคยด่า ทุนสามานย์ ว่าล่อซื้อด้วยประชานิยม เขียนรัฐธรรมนูญตั้ง ส.ว.กากี่นั้ง มาเลือกกันเองโต้งๆ อย่างที่ รสช.ยังไม่กล้าทำ แต่ใช้นิติกรรมอำพราง ให้ลงประชามติโดยไม่มีตัวเลือก รณรงค์ข้างเดียว แล้วผูกมัดว่านี่คือ กติกา ที่ประชาชนต้องยอมรับชั่วกัลปาวสานช่างน่าประหลาดใจว่า 27 ปีผ่านไปสังคมไทยกลับศรีทนได้ ทำไมปี 35 ทนไม่ได้ วีรชนต้องตายเพื่อให้ได้ความชอบธรรม เพื่อสกัดกั้นการสืบทอดอำนาจตามอำเภอใจ แต่วันนี้ ผีพฤษภา กลับเคว้งคว้างซ้ำร้ายบางคนที่เคยร่วมต่อสู้ เคยเป็นแกนนำ กลับมีบทบาทสำคัญทำให้เกิดรัฐประหาร 2 ครั้ง กระทั่งประชาธิปไตยต่ำเตี้ยถึงปัจจุบัน27 ปีผ่านไป ความไม่ชอบธรรมถูกเขียนใหม่เป็นความถูกต้องตามกติกา 9 ปีผ่านไป ความเกลียดชังถูกปลูกฝังจนยอมให้ทำอะไรได้ทุกอย่าง เพื่อกำจัดฝ่ายตรงข้าม โดยอ้างว่านั่นคือกฎหมายยอมรับระบอบที่ปิดกั้น ยอมให้เอาเปรียบกันอย่างไร้ยางอาย ยอมให้เล่นพวกพ้อง อุปถัมภ์ แล้วยังมีหน้ามาสอนลูกหลานให้อยู่ในศีลในธรรม นี่คือสังคมไทย?แน่ละ มีเสียงโวยวายตั้งพวก แต่สักกี่วัน ดันทุรังเสียงแข็งสักพัก สื่อสอพลอและกองหนุนหน้ามืดก็หวนกลับไปด่าระบอบทักษิณ เสื้อแดง แถมธนาธร ที่กลัวจะเป็นภัยเป็นอย่างนี้ไม่รู้กี่ครั้ง ที่ใช้อำนาจไม่ชอบธรรม ก็ยังถูลู่ถูกังไปได้ ฉะนั้นอย่าแปลกใจ การสืบทอดอำนาจไม่เพียงสำเร็จ แต่อาจอยู่ยั้งยืนยงด้วยผนังทองแดงกำแพงเหล็ก คือความเป็นปึกแผ่นของเครือข่ายอำนาจอนุรักษนิยม ปืน กฎหมาย พลังมวลชนสุดโต่ง และทุนยักษ์ใหญ่ประชาชนก็คงต่อต้านได้ยาก เพราะไม่มีปี 35 อีกแล้ว มีแต่ปี 53 ตายฟรี ต้องยอมรับระบอบที่แย่ลงๆ เพียงเพื่อมีชีวิตอยู่ อย่างมีความหวังน้อยลงๆอีกไม่กี่ปี ญาติวีรชนคงเหลือน้อยลงๆ ความหมายก็หดหายไป พวกเสื้อแดงก็คงแตกสลาย กระจัดกระจาย หรือแก่ตาย หลายๆ คนคงหวังเช่นนั้น แล้วหวังจะสร้างคนรุ่นใหม่แบบพาเด็กมหิดลวิทยานุสรณ์ไปเข้าค่าย ฝึกเชื่อฟังคำสั่ง ที่โรงเรียนนายร้อย จปร. 
27 ปี พฤษภา 35 ญาติวีรชนคงจัดพิธีรำลึกที่อนุสรณ์สถานเหมือนทุกปี มีตัวแทนพรรคการเมือง มีผู้แทนกองทัพ มีผู้แทนรัฐบาล ไปร่วมกันวางพวงมาลา กล่าววาจายกย่องสดุดีขณะที่ญาติผู้เสียชีวิตพฤษภา 53 ทยอยรำลึก 9
ใบตองแห้ง